  Виталий Пронин Герман Сергеевич САННИКОВ - милициысь отставкаысь полковник, огъя ужам стажез 70 ар пала люкаське, со пӧлысь ог 50 арзэ югдурез утён удыслы сӥзиз. Старшой оперуполномоченной бордысен кутскыса, министрлэн воштӥсез дорозь будӥз. Ӟеч ужамез пусъемын Горд Кизили орденэн но пӧртэм медальёсын, СССР-ысь но Удмуртиысь югдурез утён удысысь дано ужась луэ. Та нуналъёсы данъетъёсыз борды ватсаськиз на эшшо огез - Удмурт Республикалэн Дано гражданинэз луиз. Г. СанниковЮн выжы Милесьтым выжымес эскерыса потоно ке, со герӟаськемын Сарапул ёросысь Санниково гуртэн, - веранзэ мытӥз 86 аресаз вамышъясь Герман Санников. - Песятаелэн верамысьтыз тодӥсько на, Афанасий нимо прадедэ царской армиын 25 ар служить карем, артиллерийской войскоосын пушкарь вылэм. Мӧля вылаз 3 Георгиевской киросэз вылэм. Средиземной зарезь дорысь Удмуртиозь ар пала пыдын бертэм, юрт пуктэм, кышнояськем. Выль коркаязы кема улыны кылдымтэ, юртъерзы ӝуам. Соку соослы гуртазы шуиллям: кинэ ке обидиды, дыр, гуртамы эн улэ. Котырзэс бичаса, Кам кузя кошкиллям. Улыны интыяськиллям Пермь улосысь Малая Уса гуртэ, Чайковский городлэсь ог 50 иськемын. Песятае отын вордскемын. Семьязы бадӟым вылэм: 6 пиос но 1 ныл. Бадӟым юрт пуктӥллям, гид тыр пудо вордыны кутскиллям гинэ но, семьязэс кулаке поттӥллям. Воргоронъёсты Свердловске, Камчаткае но Сибире ыстӥллям, мынам анай-атае Воткинск городэ улыны интыяськиллям. Бӧрысь ми доры вуизы на песятаймы но дядяймы семьяосынызы. Бадӟым юртын ваньмызлы инты шедиз. Мон вордскемын кезьыт тол нуналэ, 1932-тӥ арын 25-тӥ декабре. Нырысетӥез пинал луисько, мон бӧрсьы вал на Рудольф выны но Нина сузэре. Отӥяз война кутскиз. Атаймес но солэсь 2 агайзэ фронтэ басьтӥзы. Ваньзы соос, сӧсырмыса ке но, гуртамы улэпкын вуизы, атаймы 3 пол сӧсырмемын. Быдӟым ож йылпумъяськем бере эшшо 2 вынмы вордскиз на. Шумпотымон, та вакытэ вань сузэр-вынъёсы улэпесь ай. 1941-тӥ арын мон школае вамыштӥ. 4-тӥ классэз йылпумъятозям, куэм дӥсен ветлӥ. Быдӟым ож вакытэ Воткаысь троссэ школаосты госпитальлы пӧрмытӥзы. Озьы, 7 класс дышетскытозям, 5 пол школаме воштӥ. Вань пи эшъёсылэн сямен ик, мынам но йӧнтэм вакытъёсы вал. Дышетӥсьёс наказать карылӥзы. Кылсярысь, толалтэзэ шаян муртъёсты кӧня ке часлы школа сиге пытсало вал. Школаын дышетскем сяна, госпитальёсысь сӧсырмем солдатъёс доры ветлылӥмы концерт пуктыны, кылбур лыдӟыны, куд-ог солдатъёс гожтэтъёссэс но лыдӟыны косылӥзы. Со сяна, школьникъёсты вуж бумага, корт бичатӥзы, колхозлы но юрттӥськылӥмы. Котькуд школьник понна гужемлы план сётӥське вал: 1 толэзьзэ сикын, кирпич лэсьтон заводын яке колхоз бусыын ужано. Бубиныз, выныныз, сузэреныз. 1947-тӥ ар.Визь люкай 19 ар Дышетски мон огшоры. Бадӟым классъёсысен валай, физика, алгебра, геометрия предметъёс кельшо шуыса. Книгаосысь задачаосты уйбыт лэсьтыса пукысал. Озьы ке но со дыре дышетсконлэсь кулэлыксэ сокем ӧй валалля, ма, дыраз визьмасез но ӧй вал. 7-тӥ классэз йылпумъяса, ужаны вамыштӥ заводэ, но тодон-валан люканэлэсь ӧй куштӥськы. Озьы, ужась егитъёслэн ӝыт школаязы ветлыса, 8-тӥ классэз йылпумъяй. Одӥг полаз эшъёсы ӝутказы: мар, пе, ӝыт дышетскыны курадӟиськомы, ойдолэ военной училищее дышетскыны мыномы, офицеръёс луомы. Военкоматэ мынӥмы но, со ӝытаз ик милемыз келялом шуизы, вокзалэ мыноно, пе. Бызьыса дорам бертӥ, анай бӧрдэ, атай маке вераны выре, но берлань вамыш лэсьтыны уг яра ни вал. Озьы, училищее интые, армие келязы, Германие вуи - зенитной войскоосы. Ар но ӝыны ортчыса, егит сержант луи но быдэс батареяен кивалтӥ ни. Армиын 4 ар служить карытозям, ӝыныезлэсь ятырзэ старшина вал. Вот соку ик малпаськонэ уси, улонэз радъян понна дышетсконо шуыса. 1953-тӥ арын армиысь бертыса, нош ик заводэ ужаны кариськи. Со вакытэ ик, ӝыт школае ветлыса, 9-тӥ классэз экстерн амалэн йылпумъяй но аттестат басьтӥ. Сое тодӥллям городысь милициын ужасьёс. Монэ Горькийын (Нижний Новгородын) усьтӥськем милицейской школае дышетскыны мыныны косӥзы. Сое йылпумъясьёс, пе, офицер луо. Мон воксё лӧптӥ, кызьы уд мыны, шуисько. Экзаменъёсме умой сётӥ но, монэ дышетскыны кутӥзы. Эшъёсмы пӧлысь тросэз вал фронтэ ветлэмъёс. Одӥг курсэ люкаськимы 20 аресъемъёс но, 45 аресъемъёс но, милициын ужамъёс но, огшоры пияшъёс но. Аръёс ӝог ортчизы, озьы нимысьтыз дышетскем 15 специалистъёс нырысьсэ Удмуртие вуизы. Югдурез утён удысын ужаны кутскыса, валай, училищеын люкам тодон-валанэ ӧжытгес на шуыса, отӥяз мон Москваысь вылӥ партийной школаын дышетски на, ужелэсь люкиськытэк. Ваньзэ лыдъяно ке, огъя дышетскеме 19 ар люкаське. Курсант - вуоно милиционер Улыны дышетӥз Кизнер Дышетскыса бертэм офицеръёсты пӧртэм ёросъёсы келязы, монэ - Кизнере. Мынӥ но, улон интызы ӧвӧл, кӧня ке арнязэ ужан кабинетам ик кӧлай, отӥяз общежитиын, собере гуртысь кузётэк сылӥсь коркан улӥ. Семьяе вал ни ке но, кузпалме кыдёкысь ёросэ нуыны ӧй дӥсьты. Кизнерысь милициын 3 валмы вал. Соин ик, уж дуре вуыса, йыружъёсыз сэрттэм сяна, пудо сиён дасяно луылӥз на. Быдэс арняосын бусыын ужаллямы, милемын артэ тыршизы йыртэмамзы понна ӝегатэмъёс. Кизнер мон понна бадӟым школа луиз. Ужаны гинэ ӧвӧл, улыны но дышетӥз. Отын ужам аръёсы туннэ но тодам, нырысетӥ йыружез сэрттэмме но син азям пуктӥсько. Бемыжын вал со, гуртэтӥ, пе, лушкаськись ортчем, дӥськут, валес котыр, мукет ӟустари лушкам. Но сое адӟись вылымтэ: гурт калык бусыын ужа. Йыружез сэрттон вылысь гуртэ потоно луиз. Ёрос центрысь со гуртэ вуытозь, калыклэсь юалляськытозь, нунал быриз. Со гуртын кӧлытэк, бертыны ӧйлась. Арня но ӧз ортчы, жингыртыса иворто, артысь гуртын, пе, кин ке ӟустариен вузаське. Вуытозям, со адямиез лушкем эскере, шуи. Ачим уг тодӥськы, маин мыныны, Кизнерын одӥг муртлэн гинэ мотоциклэз вал, йыбырттоно луиз. Озьы эшеным ӵош Бемыж вӧзысь пичи гуртэ потӥмы. Верам коркаязы киосамы пистолетъёсын пыримы, нош отын - 2 воргоронъёс. Ярам коть, ыбылӥськонозь ӧм вуэ. Уйлы пумит сюрес вылэ уд поты ук, со йыртэмасьёсын артэ ик одӥг юртын кӧлӥмы. Нош мукетыз йыруж туннэ но сюлэмме ӵабышъя. Кизнер черкогуртын улӥсь воргорон милицие вазиськиз, кышнозэ утчаны курыса. Кузпалъёс ӵошенназы бакчаязы ужало вылэм, кышномурт, огдырлы ышыло шуыса, кошкем но чиптэм-чаптэм ышем. Воргорон вань родняосыз дортӥ ортчем, гурт калыклэсь юалляськем, нош кышноез ӧвӧл. Калыклэсь юалляськыса, пытьыосыз кузя мыныса, вуимы Кизнер станциын улӥсь туно-пелё кышномуртлэн юртэз доры. Гурт нылкышноос со доры нылпи куштыны лушкемен ветло вылэм. Адями пытьытэк ышыны уг быгаты. Виыса ватэм муртлэн но, аръёс ортчыса, шӧйыз потэ. Нош Кизнерысь кышномурт ивортэк ышиз. Тунаськисез жаляй, 2 пичи нылъёсыз сирота кылёзы шуыса. Сое ӝегатыса, зэмлык шараяськысал, дыр. Трос аръёс ортчыса но, та йыруж уг вуны, асме пыкылӥсько, ужме йылаз-пумаз вуттымтэысьтым. Кытын со кышномуртлэн мугорыз вал? Берло гинэ йырам шуккиз одӥг малпан. Со вакытэ тросаз гуртъёсын пудо ватон гуоссы вал, оло, аборт лэсьтыку кулэм кышномурт но отчы куштэмын вал… Семьяеныз Эгралась эшъёсы Кизнерын ар ужаса, монэ Эграысь ёрос милициен кивалтыны ыстӥзы. Ноку ӧй малпа, удмурт ёросъёсын ужаны кылдоз шуыса. Ар ӵоже Кизнерын ужаса но удмуртъёсын артэ улыса, куд-ог кылъёсты валаны кутски ни вал. Кизнер сярысь, Эгра ёрос эшшо но удмуртгес вал. Ӵемысь потано луылӥз колхозъёсы, отчётно-перевыборной собраниосы я партийной кенешонъёсы. Куд-ог гуртъёсын быдэс кенешсэс удмурт кылын ортчытъязы. 3 ар Эграын улытозям, троссэ кылъёсты валаны ӧдъяй. Йыружъёсты сэрттон дыръя ӟуч кылэз чылкак валасьтэм муртъёс ӧз шедьылэ. Озьы ке но куд-ог юалляськонъёсы удмурт эшъёсме бордам ӧтьылӥ ик - пайдаез тросгес луылӥз. Соку уголовной розыскын 2 мурт ужаз, быдэс ёросын 19 участковойёс вал на, со пӧлысь 7-зэ леспромхоз бурд улаз возиз. Эграысь милициын со вакытэ ужало вал милицилэн 4 ёросысь ёзъёсыныз азьвыл кивалтэм муртъёс. Ас удыссэс ӟеч тодӥсьёс, пичи но ӧз йӧнъяське, арлыдзыя бадӟымесь вал ке но. Вакчи дыр куспын эшъёс луимы. Туж юрттӥзы удмурт воргоронъёс Митрофан Андриянович Касаткин но Аркадий Михайлович Поздеев. Асьсэлэн дышетскемзы 7 класс гинэ вал, нош визьзыя озьы ӧй шуысал. Туж кепыралляй Аркадий Михайловичлэсь. Ӟуч кылын вольыт вераськем сяна, чебер но янгышъёстэк гожъяськылӥз. Гожтэм рапортъёсме горд пастаен тупатъя вал. Гуртъёсын йыртэмасьёсын ужам сяна, трос нюръяськоно луиз чиганъёсын. Соос быдэс таборъёсын Факел, Зура, Лоза палъёсын улӥзы. Колхоз гидъёсысь валъёсты, гуртоослэсь чипы-курегъёссэс, кунянъёссэс лушкаллязы. Со чиган пиос артысь ёросъёсы но лушкаськыны вуылӥллям. Милициын ужасьёслэн сак луэменызы, тросэз йыружъёс дыраз шараямын вал. Экономика ласянь лэсьтэм йыружъёс но Эграын тросгес вал. 1959-тӥ арын та ёросын кылдӥз нюлэс коранъя комбинат. Нуналлы быдэ Эграысь 1 эшелон пу келяло вал Совето Союзысь кудаз ке городысь шахта лэсьтонэ. Со вакытэ ик Сибирьысь Эграе чебер пу ворттӥзы. Тросэзлэн документъёссы ньӧмыз понна гинэ вал. Йыружлэсь йылзэ-пумзэ утчан вылысь пӧртэм городъёсы запросъёс ысъямы. Калык пӧлын валэктон уж нуонлы но бадӟым саклык висъяллямы. Ёрос центрысь пу юртъёс укыр артэ сыло вал. Одӥг пол машинно-тракторной станцилэн мастерскоез но гаражъёсыз ӝуаны кутскизы. Тылэз кысыны шуыса, быдэс ёросысь цистернаосын машинаос (йӧл но, бензин но нуллӥсьёсыз) вуизы Эграе. Уйбыт тылэн нюръяськимы. Кысӥмы ни вал, колхозъёсысь вуэм машинаосты берен доразы лэзизы, нош цистернаысьтызы вузэс тылпу потэм интые кисьтаны куризы. Одӥгаз машинаын бензин вылэм. Кӧня ке минут ортчыса, Эграез пуштэм куара нош ик зуркатӥз. Артэ сылӥсь техника ӝуаны кутскиз. Ярам коть, водительёс ӧз ыштӥське, ог 15 ӝуась машинаосты заводьыса коркаослэсь палэнэ нуизы. Эграе семьяме но вайи. Нырысь арняоссэ ужан кабинетам ик улӥмы. Ӵукнаяз кабинетэ калыкез ӧтёно, нош милям отын пелёнкаос куасьмо. Отӥяз пичи комната висъязы, эшшо кӧня ке толэзь улыса, нимысьтыз квартира сётӥзы. Озьы кузпалэным Зоя Филипповнаен 1 пи будэтӥмы. Туала пиналъёсын пумиськылонъёсБурдъяз Ижевск 3 ар Эграын ужаса, монэ Ижысь Октябрь ёросысь милициен кивалтӥсе пуктӥзы. Городлэн шорсюлмыз, шуыны луоз: партилэн обкомез но Министръёслэн Кенешсылэн юртэз, паркъёс, Иж ӵыпет котыр, вуз карон юртъёс, кинотеатръёс… Та интыосы котьку но трос калык люкаськылӥз. Нош кытын уно адямиос, отын йыруж лэсьтӥсьёс но уг кӧло. Соин но, лэся, шаерысьтымы милицилэн ужамезлы дунъет сётылӥзы Ижысь Октябрь ёросысь милициын ужасьёслэн тыршемзыя. Ӵапак со вакытэ кисыысь коньдон ворасьёс, «гастролёръёс» (Удмуртилэн палэнысьтыз лыктэм адямиос) кылдӥзы. Йыртэмасьёсты китӥзы кырмон вылысь асьмелы но я песянай, я песятай кариськоно луылӥз. Артистлы пӧрмытскыса, троссэ бандаосты но вораськисьёсты кортнаны быгатӥмы. Пӧртэм вакытъёс, пӧртэм аръёс… Одӥг интыям 3 арлэсь кема ӧй ӝегалля. Отӥяз монэ министерствое басьтӥзы, 1966-тӥ арысен кивалтӥ шаерысьтымы уголовной розыскъя управлениен, 1971-тӥ арысен югдурез утёнъя министрлэн воштӥсез луи. Отын 1985-тӥ арозь ужай. Быдэстоно ужъёс лачак вал, семьяосмес нуналаз кӧня ке час гинэ адӟылӥмы. Отӥяз эшшо 5 ар ужай на мотозаводысь директорлэн воштӥсез луыса. Туала вакытэ выль технологиос азинско, солы шумпотоно но, куректоно но. Ма, чаклалэ ай асьтэос: адямиос кыдёкысь Магаданын пытсэт сьӧрын пуко но асьме шаерын йыруж лэсьтыны быгато. Телефон пыр пӧяськисьёслэн киулазы ӵемгес арлыдоос шедё, табере сыӵе йыружъёсты сэрттон уно толэзьёсын-аръёсын кыстӥське. Шаерысьтымы МВД-ын ужасьёс туж куремъя 1990-тӥ арын нош ик югдурез утисьёс доры берытски, МВД-ысь ветеранъёслэн огазеяськонэнызы кивалтӥсько. Мынам сюлмаськеменым валче Совето Союзысь 11 Геройлэсь, ужан дыръязы бырем 28 сотрудникъёслэсь, Быдӟым оже пыриськем 20 милиционеръёслэсь, ёросъёсысь милициен кивалтэм 17 муртлэсь нимъёссэс калыклы берыктыны быгатӥмы. Кемалась ик ӧвӧл Хохряки шайвылын буре ваён пул шуккимы. Отчы пыртэмын Быдӟым ож вакытэ ужам 65 милиционеръёслэн но бӧрысь ужан дыръязы бырыны шедем 13 милиционеръёслэн нимъёссы. Бадӟым ужрадъёс дыръя табере сяська керттэтъёс отчы нуллӥськомы. Школаосын лекциос лыд-ӟылӥсько. «Дзержинец» лагерьын «Школа полиции» смена ортчылэ, солэн ужаз но мыло-кыдо пыриськисько. Югдурез утисьёс пӧлын но валэктон уж нуытэк уг луы, берло 2 ар куспын котырес ӝӧк сьӧрын пумиськонъёс 11 пол ортчытэмын. Полициын ужасьлэсь данзэ будэтон вылысь газетъёсы но журналъёсы статьяос, книгаос гожъяны, кинофильмъёс кылдытон бордын ужаны юрттӥськисько. Мынам автобиографие вылэ пыкиськыса, шаерысьтымы уголовной розысклэн ужамез сярысь «Сыщик» кинофильм кылдытэмын. Пусйыны кулэ, шаерысьтымы полициын ужасьёс сярысь 12 фильм лэсьтэмын, 8-сэ ӵемысь возьматъяло Россиысь каналъёс пыр. Озьыен, асьмелы вань мае возьматыны но маин данъяськыны. Валентина Емельянова  